CPN บวก 3% โบรกฯชูเป้า 68 บ. คาดธุรกิจดีขึ้น หนุนปี 65 กำไรโต 95%
CPN บวก 3% โบรกฯชูเป้า 68 บ. คาดผลงานทยอยฟื้นตัว Q4/64 เป็นต้นไปต่อเนื่องถึงปี 65 โดยคาดกำไรปี 65โต 95%
9 ก.พ. 2565

ผู้สื่อข่าวรายงานว่าวันนี้ (9 ก.พ.2565) ราคาหุ้นบริษัท เซ็นทรัลพัฒนา จำกัด (มหาชน) หรือ CPN ณ เวลา 12:06 น. อยู่ที่ระดับ 57.00 บาท เพิ่มขึ้น 1.50 บาท หรือ 2.70% โดยทำจุดสูงสุดที่ 57.25 บาท และทำจุดต่ำสุดที่ 55.75 บาท ด้วยมูลค่าการซื้อขาย 889.31 ล้านบาท

บริษัทหลักทรัพย์ฟินันเซีย ไซรัส จำกัด (มหาชน) ระบุในบทวิเคราะห์ (9 ก.พ.2565) ว่า การเติบโต 5 ปีข้างหน้าสดใสโดยบริษัทตั้งเป้ารายได้ปี 2564-2569 โต 14-16% CAGR และตั้งเป้าพื้นที่เช่าสุทธิเพิ่มขึ้น 23% ในปี 2569 เทียบกับปี 2564 รวมถึงเน้นกลยุทธ์กระจายความเสี่ยงจากธุรกิจค้าปลีกมากขึ้นและแผนการขยายธุรกิจในต่างประเทศเริ่มที่เวียดนาม ทั้งนี้ในแง่ผลการดำเนินงานคาดทยอยฟื้นตัวในไตรมาส 4/2564 เป้นต้นไปต่อเนื่องปี 2565 แม้อัตราค่าเช่าจะยังไม่กลับเท่าช่วงก่อน COVID-19 แต่โมเมนตัมดีต่อเนื่อง อย่างไรก็ดีทางฝ่ายวิจัยคาดกำไรปี 2565 เพิ่มขึ้น 95% จากงวดเดียวกันของปีก่อน ส่วนปี 2566 คาดเพิ่มขึ้น 32 จากงวดเดียวกันของปีก่อน กลับไปใกล้ปี 2563 แนะนำ “ซื้อ” ราคาเป้าหมายจาก FSSIA 68 บาท